AARHUS: Man skal gøre sig umage, når man bygger i det centrale Aarhus.

Sådan lyder det fra arkitekt og bygherre på en ny lejlighedsblok på Nørre Allé, som netop er blevet rullet ud af sin stilladsbeklædning.

Bagved gemmer sig en mønstret facade, der er dannet af mursten i tre forskellige farver, og som allerede får stor opmærksomhed fra forbipasserende og arkitekter i byen.

- Det er en gammel tradition at lave ornamenteret murværk, men her har vi prøvet at lave det i en moderne fortolkning, siger arkitekt Jørgen Johansen og henviser til Det Gotiske Palads i Venedig, der har en lignende mønstret murstensfacade.

- Nørre Allé har været slidt længe, men er på vej til at få et ansigtsløft. Stedet er ikke så sart, og derfor kan gaden godt tåle at få lidt specielt byggeri, lyder det fra bygherren.